ועדת הבריאות, כנסת 24, פרוטוקול מספר 39, 2021-12-21 12:12

עידית סילמן: צוהריים טובים לכולם, י"ז בטבת תשפ"ב, 21 בדצמבר 2021 למניינם.

עידית סילמן: הצעת צו בריאות העם (נגיף הקורונה החדש)(בידוד בית והוראות שונות)(הוראת שעה) (תיקון מס' 15)(תיקון), התשפ"ב-2021.

עידית סילמן: אנחנו חוזרים לכאן לוועדה כדי להאריך את התוקף, לאשר מה שכבר אישרנו עד כה לאור המציאות.

עידית סילמן: עשינו אתמול דיון רחב של ועדת הבריאות בשיתוף ועדת חוקה כדי לשמוע באמת על ההשלכות של המציאות הבריאותית כיום בישראל, והשמירה לקראת מה שאנחנו רואים בעולם, אותה עלייה מעריכית, אקספוננציאלית בתחומים האלה, אז אנחנו כאן כרגע נעבור לנקודות המשמעותיות.

עידית סילמן: אילנה נמצאת איתנו, ממשרד הבריאות?

יעל סלנט: אם לא, אז אולי דניאל ממשרד הבריאות יכולה להתחיל?

עידית סילמן: כן, דניאל.

דניאל שגיא: כמובן אילנה צריכה גם לעלות, אז מבחינה מקצועית היא כמובן תסביר את הצורך בהארכה.

דניאל שגיא: אנחנו למעשה מבקשים להאריך זו הפעם השנייה למעשה את חובת בידוד של חוזרים שהם מחוסנים עד ה-7.1.

דניאל שגיא: למעשה אילנה תצדיק, בהמשך לדיון שהתקיים אתמול, את הסיבה לכך, אבל לא שינינו לגבי המתווה של הבידוד שום דבר, רק הארכנו אותו.

דניאל שגיא: זה אומר שלמעשה חוזרים שהם מחוסנים, גם מחלימים יחויבו בבידוד 14 יום ויוכלו לקצר אותו בכפוף לבדיקה ביום השלישי.

דניאל שגיא: למעשה בעצם אנחנו רק מבקשים להאריך עוד פעם את ההסדר הזה.

יעל סלנט: רק דניאל, לחדד למען הסדר הטוב.

יעל סלנט: כמובן מדובר בחוזרים ממדינות שהן אינן אדומות.

דניאל שגיא: כמובן.

יעל סלנט: מדינות שמוגדרות כמדינות שהיציאה הוגבלה אליהן, מחויבים בבידוד מלא ולא בבידוד של שלושה ימים.

דניאל שגיא: ברור.

עידית סילמן: כן, רק נגיד שכל המדינות האדומות כולל רשימה של מדינות שיכנסו לתוקף היום בחצות ומאושרים בוועדת חוקה, הגדרנו את זה אתמול גם.

עידית סילמן: כל המדינות שהן מדינות אדומות ואזרחים חוזרים, נדרשים לבידוד של 14 יום, אלא אם כן הם יוכלו לקצר את הבידוד לשבעה ימים בכפוף לאותן הנחיות והוראות.

עידית סילמן: צריך לזכור שגם חוזרים שיחזרו ממדינות והם לא מחוסנים, יצטרכו לעבור בידוד במלונית כרגע, וזו חקיקה שהעברנו אתמול.

עידית סילמן: זה רק אתמול עבר בקריאה ראשונה וכרגע זה - - -

יעל סלנט: וגם זה כפוף להסכמון, אבל זה דברים שמאושרים בוועדת חוקה.

עידית סילמן: בדיוק, בחוקה ואנחנו נותנים את הרקע לזה ואת התמונה כאן.

עידית סילמן: כרגע מה שאנחנו עושים, אנחנו עושים הארכה בעצם לאותו צו בידוד בית והוראות שונות למי שחוזר ממדינה שהיא לא מדינה אדומה, אז בעצם מה שזה אומר, היועצת המשפטית?

יעל סלנט: זה אומר שמי שהוא מחוסן וחוזר ממדינה שהיא לא מדינה אדומה, והוא גם לא שהה ב-14 הימים שקדמו להגעתו לישראל במדינה שהוגבלה היציאה אליה, אז הוא יצטרך לעשות שתי בדיקות, אחת עם הכניסה לישראל ואחת לכל המוקדם במהלך היום השלישי.

יעל סלנט: הוא גם יכול אחר כך.

יעל סלנט: בכפוף לתוצאה שלילית - - -

עידית סילמן: לביצוע של PCR שנייה ביום השלישי.

יעל סלנט: כן, וגם רק אם לא היו לו תסמינים - - -

עידית סילמן: ותוצאתה שלילית, הוא יוכל להשתחרר.

יעל סלנט: הוא יוכל להשתחרר מהבידוד, כשאמרנו שאת הימים סופרים לפי ימים ולא לפי שעות, כלומר גם אם הוא נחת ביום הראשון ב-23:00 בלילה, לצורך העניין זה יום אחד.

עידית סילמן: כן, עד 00:00 בלילה.

יעל סלנט: עד 00:00 בלילה.

יעל סלנט: בעצם ההוראה הקודמת הייתה בתוקף עד - - -

עידית סילמן: ההוראה הקודמת הייתה בתוקף.

עידית סילמן: ההוראה הנוכחית, אתם מבקשים להעביר אותה עד ה-7 בינואר.

עידית סילמן: האם אתם לא חושבים שעד ה-7 בינואר זה הוראה שהיא ארוכה מדי?

עידית סילמן: למרות שצריך לומר שאנחנו מדברים על בידוד ביתי של שלושה ימים למי שחוזר ממדינה שלא אדומה, כרגע רוב המדינות מתחילות להיות אדומות.

עידית סילמן: אנחנו מוסיפים כל הזמן לאותה רשימה, לא רק את הרשימות של דרום אפריקה.

עידית סילמן: נכנסו אתמול לרשימה הרבה מדינות כמו תורכיה, פורטוגל ונוספות.

עידית סילמן: נכון להיום נמצאים מרוצפים לווריאנט האומיקרון בישראל ויש גם נמצאים בחשד, ויש בינתיים ממה שאנחנו רואים איזושהי שליטה על המצב הנוכחי, אבל אנחנו יודעים כרגע שברגע שזה נמצא כאן והעלייה המעריכית, האקספוננציאלית היא כזו גבוהה, אז אנחנו צפויים לכמות מאומתים גדולה יותר.

עידית סילמן: גם במערב אירופה, בריטניה, דנמרק כבר יש הרבה מאומתים לנגיף, ויד הצדקה להחמרת מגבלות בידוד על פי הנתונים הקיימים עד היום, בין זה שבאמת יש הרבה מאומתים מחוסנים חיסון שלישי ולכן יש הידבקות גם שם, בעיקר יותר מזן הדלתא.

יעל סלנט: אגב, בגרמניה ובדנמרק, באמת מוצע להכניס אותן לרשימת המדינות שהיציאה אליהן תהיה מוגבלת, בכפוף כמובן לאישור של ועדת חוקה.

עידית סילמן: כן.

עידית סילמן: אני רק אומר שהמטרה שלנו ואנחנו חוזרים ואומרים את זה, היא גם להגן על האוכלוסייה של הילדים, כל מי שלא התחסן עד היום, ואנחנו קוראים להם לצאת ולהתחסן בכל עמדות החיסונים.

עידית סילמן: למרות שבאמת גם יגיעו חיסונים בניידות לבתי ספר, עדיין זה לא ברמה מלאה לכל בתי הספר בארץ.

עידית סילמן: אנחנו מדברים על 400 ולאחר מכן 500 ניידות של חיסונים והגעה למתחמים של בתי ספר.

עידית סילמן: אין לנו שליטה על מי שלא מעוניין בחיסונים, אבל יש לומר שעדיין יש 650,000 לא מחוסנים במדינת ישראל.

עידית סילמן: הגל האחרון שאותו פקדנו לפני העלייה הנוכחית, הוא היה גל של לא מחוסנים ועל כך דאגתנו, ולכן אני חושבת שמי שלא מחוסן צריך לצאת ולהתחסן וכמובן לחסן את ילדיו.

עידית סילמן: גם ככה יש זמן בין קבלת החיסון עד להגנה מלאה על הילדים.

עידית סילמן: ליאור גור, פורום העצמאים.

ליאור גור: תודה רבה יושבת-הראש, צוהריים טובים לכולם.

ליאור גור: אני מפורום העצמאים מבית ההסתדרות.

ליאור גור: אנחנו הגענו לכאן כדי לחזור ולדרוש להתנות את ההגבלות בפיצוי לעסקים שנפגעים.

ליאור גור: לצערנו הרב המדיניות העקבית של האוצר כמו שאנחנו רואים אותה, היא אין פיצויים.

ליאור גור: כמעט בכל יום יש הגבלות חדשות או הארכה של הגבלות, ופיצויים עדיין אין.

ליאור גור: גם תוכנית הפיצויים לתיירות, התקנה שהוועדה מאריכה כאן עכשיו, פוגעת בעיקר בתיירות היוצאת, אז גם תוכנית הפיצויים לתיירות היא יותר תוכנית להסבת מקצוע מאשר מענקים לשרידות העסק, וזה גם כן בעיה.

ליאור גור: כאילו יש איזה תפיסה של האוצר, בכל מקום אנחנו מזהים את זה שאין פיצוי למרות שההגבלות הולכות ומחמירות ואנחנו לקראת החמרה נוספת של הגבלות.

ליאור גור: עוד דבר בפרספקטיבה קצת יותר רחבה וחשוב לנו לחזור ולהדגיש את זה שוב בכל דיון שאנחנו משתתפים, זה שאחרי כמעט שנתיים של קורונה נדרשת איזושהי חקיקה להסדרת מתווה פיצויים קבוע.

ליאור גור: חשוב מאוד שבעלי העסקים ידעו לאיזה פיצוי הם זכאים כשמגיע מצב מהסוג הזה.

ליאור גור: באמת הגיע הזמן כבר להסדיר את הסיפור הזה.

ליאור גור: אנחנו דורשים להתנות את ההגבלות בפיצוי לעסקים שנפגעים.

ליאור גור: זה סופר חשוב הדבר הזה.

ליאור גור: אנחנו מתחילים לשמוע קולות בסגנון הזה מהממשלה וזה מבורך, אבל אנחנו רוצים שהדבר הזה יהיה ברור וחד ושזה פשוט יקרה.

ליאור גור: תודה רבה יושבת-הראש על זכות הדיבור.

עידית סילמן: תודה רבה.

עידית סילמן: תודה רבה לכם על הדברים.

עידית סילמן: אני מאמינה ורוצה להאמין שאנחנו ניקח כמובן גם את הדברים האלה בחשבון ונדאג לציבור העצמאים במדינת ישראל.

עידית סילמן: אני כן יכולה לומר שבאמת בממשלה הזאת יש אנשים שציבור העצמאים מאוד חשוב להם ואנחנו פועלים עבורם גם בזירות השונות.

עידית סילמן: ד"ר מתן גוטמן מלהב, בקשה.

מתן גוטמן: שלום, אני מייצג את להב.

מתן גוטמן: אנחנו הגשנו עתירה.

מתן גוטמן: יש עתירה תלויה ועומדת כבר כמעט שנה בנושא של הבידוד ותשלום דמי בידוד לעובדים העצמאים.

מתן גוטמן: העתירה התקדמה ולפני חודש ניתנה הודעה מטעם הממשלה לבג"ץ שיהיה למעשה דמי בידוד גם לעובדים עצמאים.

מתן גוטמן: מצד שני הם אמורים לעדכן עד מחר היכן זה עומד.

מתן גוטמן: לא ראינו שום תזכיר חוק, שום התקדמות בעניין, ואנחנו כמובן גם דורשים בשם כל ציבור העצמאים, שרק עכשיו המגבלות של הבידוד הולכות ועולות ונהיות משמעותיות יותר ויותר גם למחוסנים כמובן, שכל שינוי, כל הארכה שהכנסת תביא תותנה בקיום ההתחייבות שנתנה המדינה לבג"ץ.

מתן גוטמן: זו התחייבות קיימת אבל אנחנו רואים שיש גרירת רגליים כבר כמעט שנה לצערנו.

מתן גוטמן: כמובן העצמאים נפגעים בצורה קשה מאוד, הפגיעה בשוויון.

מתן גוטמן: מה הנפקא מינה בין פיזיותרפיסטית שעובדת כפרילנסרית לבין פיזיותרפיסטית שעובדת שכירה?

מתן גוטמן: שניהם נדרשים להיות בבידוד.

מתן גוטמן: כמו שיום מילואים, צריך לשלם אותו גם לעובד העצמאי וגם לעובד השכיר, כך גם יום בידוד צריך לשלם.

מתן גוטמן: זה מאמץ לאומי והטענה הזאת כבר התקבלה על ידי הממשלה.

מתן גוטמן: זה הטיעון העיקרי שלנו פה ונשמח לשמוע התייחסות ותגובות לסוגיה הזאת מנציגי המדינה.

עידית סילמן: אין לנו כרגע נציג אוצר בוועדה שיכול לענות, אז אני רושמת את הדברים ואנחנו נעביר אותם, בסדר?

עידית סילמן: תודה.

מתן גוטמן: תודה רבה.

עידית סילמן: אילנה איתנו כאן.

אילנה גנס: צוהריים טובים, קודם כל מבחינת תמונת מצב נכון להיום, אנחנו עדים לצערנו לעלייה די מהירה בקצב התחלואה במדינת ישראל.

אילנה גנס: נכון להבוקר אנחנו על מעל 1,300 מאומתים חדשים עם מקדם הדבקה שמטפס ל-1.28.

אילנה גנס: מבחינת תמונת מצב אומיקרון, אנחנו גם כאן ממשיכים לראות עלייה עם מעל 220 מקרים מרוצפים ועוד קרוב ל-800 מקרים בחשד גבוה.

אילנה גנס: חשוב לציין שמרביתם המכריע חוזרי חו"ל או מגעים הדוקים של חוזרי חו"ל, אם כי אנחנו מתחילים לראות הבזקים ראשונים של מקרים בודדים שאנחנו לא יודעים לקשור אותם בחקירה אפידמיולוגית לחזרה מחו"ל, ועל כן אנחנו כרגע מעריכים שאנחנו עדיין מצליחים להכיל בנקודת זמן הזו את התחלואה כאן במדינת ישראל, אם כי ללא ספק תמונת המצב צפויה להשתנות תוך זמן קצר לאור ההבנה שלנו שמדובר בווריאנט מאוד מדבק שקצב ההכפלה שלו מוערך כ-36 עד 72 שעות.

אילנה גנס: אנחנו רואים את העלייה הזאת במדינות שבהן כבר יש תפוצה נרחבת.

אילנה גנס: רק לפי נתוני בריטניה נכון לאתמול, בלונדון מקדם ההדבקה חצה גבול של 7, באמת מספרים שלא ראינו כמותם באף וריאנט אחר עד עכשיו במשך שנתיים של התמודדות עם פנדמיה של קורונה, ולכן אנחנו מבינים שזה רק עניין של זמן והמצב יכול להיות דינמי ואפילו יותר מהיר ממה שאנחנו מעריכים, אבל נכון לכרגע ההערכה שלנו שאנחנו מדברים על התפשטות שהיא כרגע מאוד מצומצמת, שהיא ככל הנראה תמשיך להתרחב בימים הקרובים אבל נכון לעכשיו היא עדיין בהכלה טובה, כך שמבחינתנו כרגע אנחנו מעריכים שיש הצדקה גם להמשיך במדיניות יותר מחמירה בנקודת זמן הזאת לגבי גם הגבלות יציאה שנידונים ברגעים אלה בוועדת חוקה.

אילנה גנס: אני מתנצלת כי אני מדלגת בין שתי ועדות כרגע.

אילנה גנס: גם לגבי חובת בידוד, אנחנו ממשיכים לראות את העלייה בקרב תחלואה חוזרת מחו"ל, גם אומיקרון וגם תחלואה נוספת.

אילנה גנס: אם לפני שבוע בלבד עמדנו על מספרים של עשרות בודדות, ביממה האחרונה חצינו מעל 300 מאומתים חדשים מתוך 1,300 שאנחנו יודעים עליהם היום שהם חוזרי חו"ל, כלומר גם הנתח של תחלואה חוזרת מחו"ל הולך ועולה בקצב מאוד מהיר והוא בהחלט משקף לצערנו את העלייה בתחלואה גם באומיקרון וגם תחלואה שאנחנו רואים אותה במדינות אירופה וארצות הברית, של דלתא, אבל כמובן זה משהו שפחות רלוונטי מבחינתנו.

אילנה גנס: הדאגה שלנו היא בעיקר לגבי אומיקרון שאנחנו רואים את היכולת שלו לעקוף את ההגנה החיסונית ולפגוע בצורה משמעותית, לכן לדעתנו כרגע עדיין בתקופה הקרובה גם לאור המשך העלייה בתחלואה וגם לאור המשך עלייה בתחלואה בחו"ל, אנחנו רואים הצדקה אפידמיולוגית בארכת צו בידוד כפי שהוא קיים היום, שכולל חובת בידוד עם אפשרות כמובן יותר מקוצרת למחוסנים ומחלימים, לכלל החוזרים מחו"ל, וכמובן מי שחוזר ממדינות אדומות, ששם אנחנו מעריכים שהסיכון להדבקה הוא הרבה יותר משמעותי.

אילנה גנס: לגביהם חלה חובת בידוד מלאה, גם מחוסנים ומחלימים.

אילנה גנס: ההבדל העיקרי בעצם נכון להיום בין מחוסנים למחלימים זה אכן חובת בידוד במלוניות, שכרגע רק הלא מחוסנים, מי שבעצם לא עומד בהגדרות של מחוסן או מחלים במדינת ישראל נדרש ל-24 שעות ראשונות בידוד במלונית עד לקבלת תשובה שלילית של בדיקה שלו בנחיתה בנתב"ג.

עידית סילמן: תודה רבה אילנה, ולכן אנחנו באמת נדרשים פה להארכת אותו צו.

עידית סילמן: אנחנו עדים לעלייה מהירה במדינת ישראל.

עידית סילמן: ציינת את מקדם ההדבקה, ציינת את המאומתים המרוצפים לאומיקרון, גם מקרים שנמצאים בחשד גבוה, שרובם חוזרי חו"ל או בעלי מגעים הדוקים של חוזרי חו"ל.

עידית סילמן: לאט לאט העולם הולך ונעשה אדום וכמות המדינות שבאמת אנחנו מדברים עליהן לחובת בידוד עם קיצור ב-PCR בפעם השנייה ביום השלישי, זה רק מהמדינות הלא אדומות.

יעל סלנט: אילנה, אולי את יכולה להגיד מילה או שתיים על הנתח של המחוסנים, כי בכל זאת אנחנו עוסקים פה במחוסנים שחייבים בבידוד ואפשר לקצר אותו.

עידית סילמן: אנחנו ראינו שהאומיקרון באמת הוא בעל יכולת לעקוף הגנה חיסונית גם בקרב המחוסנים פעם שלישית, נכון אילנה?

אילנה גנס: נכון לעכשיו המסה העיקרית של חוזרי חו"ל, כ-80% עד 85% לפחות נכון לשבוע האחרון הם מחוסנים או מחלימים.

עידית סילמן: כמה מהם חולים, את יודעת נתונים?

אילנה גנס: אנחנו רואים הבדלים כמובן בתחלואה בין מחוסנים ללא מחוסנים.

אילנה גנס: כרגע היקף תחלואה בלא מחוסנים הוא פי שלושה בהשוואה למחוסנים, אבל עדיין המספרים הם גדולים.

אילנה גנס: אפשר לראות את זה בנתונים שאנחנו פרסמנו גם הבוקר.

אילנה גנס: מתוך כלל המרוצפים לאומיקרון שנכנסו, באמת 85% עד 90% הם בקרב מחוסנים ומחלימים.

עידית סילמן: אוקיי.

עידית סילמן: היועצת המשפטית, בבקשה, בואו נקריא את הצו.

יעל סלנט: בתוקף סמכותי לפי סעיפים 20(1)(ב) ו-(ג) ו-(2)(א) ו-20ז לפקודת בריאות העם, (להלן-הפקודה), ובאישור ועדת הבריאות, אני מצווה לאמור: בצו בריאות העם(נגיף הקורונה החדש)(בידוד בית והוראות שונות)(הוראת שעה)(תיקון מס' 15), התשפ"ב-2021, אותו צו שכבר דיברנו מה הוא אומר, שהוא אומר שמי שחוזר מחו"ל והוא מחוסן, ממדינה שהיא לא אדומה, צריך להיכנס לבידוד, בדיקה ביום הראשון, בדיקה ביום השלישי והוא יכול לקצר, אם לא אז בידוד מלא, בסעיף 1, במקום "י"ב בטבת התשפ"ב (22 בדצמבר 2021)" יבוא "ה' בטבת התשפ"ב (7 בינואר 2022)".

עידית סילמן: אוקיי.

עידית סילמן: אנחנו נצביע עכשיו.

עידית סילמן: מי בעד?

עידית סילמן: מי נגד?

עידית סילמן: מי נמנע?

עידית סילמן: הצבעה אושר בידוד בית מאושר, הוראת שעה.

עידית סילמן: תודה רבה, אני נועלת את הוועדה.